Document ID: 31977R1251

Uredba Sveta (EGS) št. 1251/77
z dne 17. maja 1977
o uvozu otrobov in drugih ostankov, dobljenih pri presejanju, mletju ali drugi obdelavi nekaterih žit s poreklom iz Arabske republike Egipt
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti členov 43 in 113 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ker sta bila Sporazum o sodelovanju med Evropsko gospodarsko skupnostjo in Arabsko republiko Egipt ter Začasni sporazum o predčasnem izvajanju nekaterih določb Sporazuma o sodelovanju podpisana 18. januarja 1977;
ker člen 20 Sporazuma o sodelovanju in člen 13 Začasnega sporazuma določata, da je treba, če Arabska republika Egipt pobira posebno dajatev za izvoz otrobov in ostankov, dobljenih pri presejanju, mletju ali drugi obdelavi žit, ki sodijo v podštevilko 23.02 A skupne carinske tarife, variabilni del prelevmana zmanjšati za znesek, ki je enak 60 % povprečja variabilnih delov prelevmanov za zadevni proizvod v obdobju treh mesecev pred mesecem, v katerem se tak znesek določi;
ker se mora ta posebna izvozna dajatev odraziti v uvozni ceni teh proizvodov v Skupnosti;
ker je treba zaradi zagotovitve pravilne uporabe teh sporazumov sprejeti ukrepe, ki od uvoznika zahtevajo, da ob uvozu otrobov in drugih ostankov predloži dokazilo, da je Arabska republika Egipt pobrala posebno izvozno dajatev;
ker so med drugim na podlagi izmenjave pisem v zvezi s členom 20 Sporazuma o sodelovanju in členom 13 Začasnega sporazuma med Evropsko gospodarsko skupnostjo in Arabsko republiko Egipt o uvozu otrobov s poreklom iz Arabske republike Egipt v Skupnost za te sporazume potrebna podrobna pravila za njihovo izvajanje,
SPREJEL NASLEDNJO UREDBO:
Člen 1
Variabilni del prelevmana za uvoz v Skupnost otrobov in drugih ostankov, dobljenih pri presejanju, mletju ali drugi obdelavi žit, ki sodijo v podštevilko 23.02 A skupne carinske tarife, s poreklom iz Arabske republike Egipt, je prelevman, ki se izračuna v skladu s členom 2 Uredbe Sveta (EGS) št. 2744/75 z dne 29. oktobra 1975 o uvozu in izvozu proizvodov, predelanih iz žit in iz riža [2], zmanjšan za znesek, ki je enak 60 % povprečja variabilnih delov prelevmanov za zadevni proizvod v obdobju treh mesecev pred mesecem, v katerem se tak znesek določi.
Člen 2
Člen 1 se uporablja za ves uvoz, za katerega lahko uvoznik predloži dokazilo, da je Arabska republika Egipt pobrala posebno izvozno dajatev, v skladu s členom 20 Sporazuma o sodelovanju in členom 13 Začasnega sporazuma.
Člen 3
Če je potrebno, se sprejmejo podrobna pravila za uporabo te uredbe, zlasti glede določitve zneska, za katerega se prelevman zmanjša v skladu s postopkom, predvidenim v členu 26 Uredbe Sveta (EGS) št. 2727/75 z dne 29. oktobra 1975 o skupni ureditvi trga za žita [3].
Člen 4
Ta uredba začne veljati tretji dan po objavi v Uradnem listu Evropskih skupnosti.
Uporablja se od začetka veljavnosti Začasnega sporazuma med Evropsko gospodarsko skupnostjo in Arabsko republiko Egipt.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. maja 1977

Labels: 2
17
3
18
15